《予初春被病中夏少间勉入省局偶成二十二韵》
宋代·强至

东风吹春来，移疾聊少休。
寒热战予躯，渐如错春秋。
侵寻日以战，谒告牒屡投。
性命吾自安，所负空食羞。
交亲每问讯，爱者或见忧。
伏枕数晦朔，忽忽月四周。
有叟肆嗫嚅，咄哉我何尤。
腾口状予疾，强大实颇浮。
背憎詋休咎，唯恐予疾瘳。
宁独冀术胜，仍欲悦予仇。
叟乎汝何愚，天命非尔谋。
生死籍素定，理莫移恩雠。
身世如寄客，日月速置邮。
引照盍自儆，霜雪满汝头。
胡然不如止，胁肩谄贵游。
干进苟朝暮，利吻铦戈矛。
予今偶不死，官意滋悠悠。
却来坐省局，心迹逾林丘。
北扉对新篁，阴薄干已修。
薰风送潇洒，不博千户侯。
富贵功名间，有待终无求。
鸾凤志寥廓，燕雀徒啾啾。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。